Mural ‘Oyen’ jadi tarikan pasar raya
KUCHING: Mural seekor kucing berwarna jingga yang dilakarkan di salah sebuah pasar raya terkemuka yang baharu dibuka baru-baru ini menjadi tumpuan dan tarikan terkini kepada masyarakat setempat. Mural hasil seni lukisan, pelukis Simon Tan yang berasal dari Pulau Pinang itu sungguh mempersonakan sehingga pengunjung di pasar raya tersebut tidak melepaskan peluang untuk mengambil gambar bersama mural tersebut. Menurut Simon Tan, beliau mempunyai banyak pilihan haiwan untuk dijadikan mural pada asalnya seperti burung Enggang dan Orang Utan. Namun, setelah perbincangan bersama kumpulannya, beliau memutuskan untuk memilih kucing sebagai hasil seninya kerana kucing melambangkan simbol kepada ibu negeri Sarawak. Ujarnya, mural yang dilakarkan itu merupakan hasil kerja tangannya seorang diri tanpa bantuan orang lain kerana mahu mengekalkan keaslian dan keunikan seni tersebut. “Tempoh yang diambil untuk menyiapkan mural tersebut adalah selama sebulan,”tambahnya. Dalam pada itu, ditanya mengenai kos bagi menyiapkan mural tersebut, beliau memaklumkan bahawa dianggarkan sejumlah RM30,000 diperlukan untuk menyiapkannya. “Cat khas digunakan untuk membuat mural itu. Cat yang digunakan boleh bertahan sehingga 10 tahun,”jelasnya. Ujarnya lagi, mata, hidung dan misai kucing tersebut menggunakan cat pendarfluor (Fluorescent paint) yang boleh memberi efek pencahayaan di malam hari. Oleh ‘AINI ‘AFIFAH HAFIZ 
See author's posts
